  Виталий Пронин Ю. но В. Кузьминъёсты учкисьёс туж ярато.Юлия но Виталий Кузьмин кузпалъёслэн дуэтсылы туэ 30 ар тырмиз.  Соос Удмуртиысь культура удысысь дано ужасьёс. Юлия Ильинична Удмуртиысь Писательёслэн но Россиысь Журналистъёслэн огазеяськонъёссылэн ёзчизы луэ на. Учкисьёс туж шуныт пумитало та дуэтэз. Нырысь ик тодэ лыктэ «Анаелы» кырӟанзы (кылъёсыз но гурез Юлия Кузьминалэн). Азьло аръёсы одӥг концерт но та кырӟантэк ӧз ортчылы. Радио но телевизор пыр учкисьёс-кылзӥсьёс куро вал  ӵапак сое.Паймытэ кузпалъёслэн котькытчы вуттӥськемзы. Ортчем аръёс ӵоже соос Удмурт  театрын, филармониын но Егитъёслэн юртазы  15-лэсь уно бадӟым ужрадъёс ортчытӥзы. Быдэс семьяенызы (кузпалъёс но Света но Люба нылъёссы) концертъёсын вуылӥзы Башкортостан, Татарстан но Марий Эл шаеръёсын улӥсь удмуртъёс доры но.1995-тӥ арын Юлия Ильинична Алексей Шкляевлэн пьесаезъя  «Дор» спектакльлы кырӟанъёс гожтӥз. Отысь «Бен вал ук» но «Гужемлэн сяськаян вакытаз» кырӟанъёс  калык пӧлын али но уло.Ижкарысь ляб адӟисьёслэн юртазы Юлия Ильинична 3 ар «Мальдон»  удмурт ансамблен кивалтӥз. 2007-тӥ арын  та коллектив удмурт искусстволы сӥзем элькун конкурсын «Устоез удмурт ансамбль» номинациын нырысетӥ степенё диплом утӥз. Нош Юлия но Виталий «Устоез дуэт» номинациын вормизы.Кырӟан, кылбур гожъям сяна, Ю. Кузьмина ачиз ик сценалы тупась дэремъёс кылдытъя. Вуриськыны быгатэмез 2008-тӥ арын усточиез вуттӥз «Сам себе режиссёр»  телепередачае. Отысь  «Слабо?» конкурсын Юлия Кузьмина дӥсьёсыныз вормисе потӥз.Та дырлы кылбурчи 7 книга поттӥз ини. Азьвыл бичетъёсыз аслаз кылбуръёсыныз, кырӟанъёсыныз но выжыкылъёсыныз вал ке,  одӥгез бадӟым ужез сӥземын Алнаш ёросысь кырӟан гожъясьёслы. Кылем арын потӥз «Алнашысь крезьгуро тулкымъёс»  книгаез. Татчы пыризы Алнаш музъем вылысь потэм тодмо композиторъёслэн но ёросын улӥсь самодеятельной крезьгурчиослэн нотаосын  200-лэсь ятыр кырӟанъёссы.Нош туэ, аслаз творчествоезлы но дуэтлэн юбилеезлы сӥзьыса, Юлия Ильинична «Нотаосын тодматскод - кырӟанъёсын эшъяськод» книга поттӥз. Пособилы тупась бичет 3-7 аресозь пиналъёслы  чакламын. Со удмурт но ӟуч кылъёсын гожтэмын.Юлия Кузьминалэн культура но литература удысын сюлмысь тыршемез Россиысь Президентлэн В. Путинлэн Таукаронэныз пусъемын.Галина Семёнова   Теги: удмурткыран  